Main Exhibition 789

ข่าวประชาสัมพันธ์

**เซบาสเทียว ซาลกาโด: เดอะ เวิร์ลด์ ทรู ฮิส อายส์**

**จัดโดย** สมาคมถ่ายภาพแห่งประเทศไทย ในพระบรมราชูปถัมภ์ และหอศิลปวัฒนธรรมแห่งกรุงเทพมหานคร ร่วมกับซันดารัม ทากอร์ แกลเลอรี่ส์

**จัดแสดงระหว่าง** 8 กุมภาพันธ์ ถึง 8 มีนาคม 2560 ชั้น 8 หอศิลปวัฒนธรรมแห่งกรุงเทพมหานคร

**พิธีเปิด 8 กุมภาพันธ์ 2560 เวลา 18.00 น. ชั้น 8 หอศิลปวัฒนธรรมแห่งกรุงเทพมหานคร**

**เซบาสเทียว ซาลกาโด** คือหนึ่งในช่างภาพที่ฝีมือยอดเยี่ยมที่สุดที่ยังมีชีวิตอยู่ของโลก ในสามทศวรรษที่ผ่านมา เขาได้เดินทางไปถ่ายภาพมามากกว่า 100 ประเทศ และใช้เวลาทำงานอยู่กับเนื้อหาของภาพถ่ายของเขาหลายสัปดาห์เพื่อเป็นการทำลายกำแพงต่างๆ และเป็นการฝั่งตัวตนเข้าไปในสิ่งแวดล้อมของเนื้อหาผลงานนั้นๆ เขาเห็นตัวเองเป็นเสมือนผู้เข้าไปมีส่วนร่วมในเนื้อหาและเรื่องราวในภาพถ่าย และถ่ายทอดทั้งความเปราะบางและความแข็งแกร่งของจิตใจมนุษย์

สำหรับนิทรรศการครั้งแรกและครั้งสำคัญของเขาในประเทศไทย เขานำเสนอภาพถ่ายขาวดำที่มีชื่อเสียงจากชุดผลงานที่มีอิทธิพลมากที่สุดของเขา คือ *เวิร์คเกอร์ส* (ค.ศ. 1986–1992) *เอ็กซ์โซดัส* (ค.ศ. 1993–1999) และ *เจเนสิส* (ค.ศ. 2004–2011) รวมถึงผลงานภาพถ่ายภาพขาวดำที่ให้สีเสมือนจริง ชุด อาเธอร์ อเมริกาส์ จากภาพถ่ายที่ยังคงอยู่ในความจำของทิวทัศน์ที่กำลังจะสูญหายไปถึงภาพถ่ายที่แสดงถึงเหตุการณ์การย้ายถิ่นของคนทั่วโลก ผลงานแต่ละชิ้นของเขาเต็มไปด้วยความรู้สึกร่วมและความเอาใจใส่

เซบาสเทียว ซาลกาโด ได้รับรางวัลที่มีชื่อเสียงทางด้านภาพถ่ายหลายสถาบัน อันเป็นการแสดงให้เห็นถึงความสำเร็จของเขา เขายังเป็นทูตสันถวไมตรีขององค์การทุนเพื่อเด็กแห่งสหประชาชาติหรือยูนิเซฟ และสมาชิกกิตติมศักดิ์ของสถาบันศิลปะและวิทยาศาสตร์ในสหรัฐอเมริกาอีกด้วย นิทรรศการผลงานของเขาได้จัดแสดงขึ้นและจะยังจัดแสดงต่อไปในพิพิธภัณฑ์หลายแห่งทั่วโลก ในปี ค.ศ. 2013 ได้ถูกตีพิมพ์หนังสือ *เดอ มา แตร์ อะ ลา แตร์* (ฟรอม มาย แลนด์ ทู เดอะ แพลเนต) ผลงานที่บรรยายถึงชีวิตและอาชีพของเขา และในปี ค.ศ. 2014 ได้ฉายภาพยนตร์สารคดีเรื่อง *เดอะ ซอลท์ ออฟ ดิ เอิร์ธ* กำกับโดย วิม เวนเดอร์ส และ จูเลียโน ริเบย์โร

ในช่วงคริสต์ทศวรรษที่ 1990 เซบาสเทียวและเลเลีย ภรรยาของเขา ได้ทำงานร่วมกันฟื้นฟูป่าบางส่วนของป่าแอตแลนติกในเมืองมีนัสเชไรส์ ประเทศบราซิล ในปี ค.ศ. 1998 พวกเขาก็ประสบความสำเร็จในการเปลี่ยนผืนป่านี้เป็นพื้นที่สงวนทางธรรมชาติและก่อตั้งสถาบันเทอร์ราขึ้น ซึ่งเป็นสถาบันที่อุทิศให้กับภารกิจการฟื้นฟูป่า การอนุรักษ์ป่า และการศึกษาทางสิ่งแวดล้อม

--